Illum, il-Kummissjoni qed tiżvela l-ideat u l-azzjonijiet tagħha għal trasformazzjoni diġitali li taħdem għal kulħadd, li tirrifletti l-aħjar tal-Ewropa: il-ftuħ, l-ekwità, id-diversità, id-demokrazija u l-kunfidenza. Qed tippreżenta soċjetà Ewropea msaħħa b'soluzzjonijiet diġitali li jpoġġu lin-nies qabel kollox, li jiftħu opportunitajiet ġodda għan-negozji, u li jixprunaw l-iżvilupp ta' teknoloġija ta' fiduċja sabiex titrawwem soċjetà miftuħa u demokratika, kif ukoll ekonomija vibranti u sostenibbli. L-istrateġija diġitali hija fundamentali biex nikkumbattu t-tibdil fil-klima, u biex tirnexxi t-tranżizzjoni ekoloġika. L-istrateġija Ewropea għad-Data u l-alternattivi ta' politika ppreżentati llum, li jiżguraw żvilupp tal-Intelliġenza Artifiċjali (IA) li jkun iċċentrat fuq il-bniedem, huma l-ewwel passi lejn il-ksib ta' dawn il-miri. Il-President tal-Kummissjoni, Ursula von der Leyen, stqarret: “Illum qed nippreżentaw l-ambizzjoni tagħna li nsawru l-futur diġitali tal-Ewropa. Din tkopri kollox, miċ-ċibersigurtà sal-infrastrutturi kritiċi, mill-edukazzjoni diġitali sal-ħiliet, mid-demokrazija sal-midja. Irrid li l-Ewropa diġitali tirrifletti l-aħjar tal-Ewropa - il-ftuħ, l-ekwità, id-diversità, id-demokrazija u l-kunfidenza.” Il-Viċi President Eżekuttiv għal Ewropa Lesta għall-Era Diġitali, Margrethe Vestager, qalet: “Irridu li kull ċittadin, kull impjegat, kull negozju jkollu opportunità ġusta li jgawdi l-benefiċċji tad-diġitalizzazzjoni. Kemm jekk ifisser sewqan iktar sigur, kif ukoll inqas tniġġis grazzi għal karozzi konnessi; jew saħansitra jekk ifissirx li jissalvaw ħajjiet bl-użu ta' xbihat mediċi li jistrieħu fuq l-IA u li jippermettu lit-tobba jindunaw b'mard iktar kmieni minn qatt qabel.” Il-Kummissarju għas-Suq Intern, Thierry Breton, stqarr: “Is-soċjetà tagħna qed tiġġenera mewġa kbira ta' data industrijali u pubblika, li se tittrasforma l-mod kif nipproduċu, nikkunsmaw u ngħixu. Irrid li n-negozji Ewropej u l-ħafna SMEs tagħna jkollhom aċċess għal din id-data u biha joħolqu valur għall-Ewropej – anki bl-iżvilupp ta' applikazzjonijiet ta' Intelliġenza Artifiċjali. L-Ewropa għandha dak kollu li teħtieġ biex tkun fuq quddiem fit-tiġrija tal-“big data”, u biex tippreżerva s-sovranità teknoloġika, it-tmexxija industrijali u l-kompetittività ekonomika tagħha għall-benefiċċju tal-konsumaturi Ewropej.” L-Ewropa bħala mexxejja diġitali ta' fiduċja It-teknoloġiji diġitali, jekk jintużaw bi skop, se jkunu ta' benefiċċju għaċ-ċittadini u għan-negozji b'ħafna modi. Tul il-ħames snin li ġejjin, il-Kummissjoni se tiffoka fuq tliet objettivi ewlenin fil-qasam diġitali: · Teknoloġija li taħdem għan-nies; · Ekonomija ġusta u kompetittiva; u · Soċjetà miftuħa, demokratika u sostenibbli. L-Ewropa se tibni fuq l-istorja twila tagħha ta' teknoloġija, riċerka u innovazzjoni, kif ukoll fuq il-livell għoli ta' protezzjoni tad-drittijiet u l-valuri fundamentali. Permezz ta' politiki u oqfsa ġodda, l-Ewropa tkun tista' timplimenta teknoloġiji diġitali mill-aktar avvanzati, u ssaħħaħ il-kapaċitajiet tagħha fiċ-ċibersigurtà. L-Ewropa se tkompli tissalvagwardja s-soċjetà miftuħa, demokratika u sostenibbli tagħha, u l-għodod diġitali jistgħu jirfdu dawn il-prinċipji. Se twitti u ssegwi t-triq tagħha stess, sabiex issir ekonomija u soċjetà diġitali kompetittiva fil-livell globali, imsejsa fuq il-valuri, u inklussiva, filwaqt li tibqa' suq miftuħ iżda bbażat fuq ir-regoli, u sabiex taħdem fil-qrib mas-sħab internazzjonali tagħha. L-Ewropa minn ta' quddiem fl-Intelliġenza Artifiċjali ta' fiduċja L-Ewropa għandha kulma teħtieġ biex issir mexxejja dinjija fis-sistemi tal-Intelliġenza Artifiċjali li jistgħu jintużaw u jiġu applikati b'mod sikur. Għandha ċentri tar-riċerka eċċellenti, sistemi diġitali sikuri, u pożizzjoni qawwija fir-robotika, kif ukoll setturi kompetittivi tal-manifattura u tas-servizzi, li jvarjaw mill-awtomozzjoni għall-enerġija, mill-kura tas-saħħa għall-agrikultura. Fil-White Paper tagħha imressqa llum, il-Kummissjoni tipprevedi qafas għall-Intelliġenza Artifiċjali li wieħed jista' jafdaha, imsejjes fuq l-eċċellenza u l-fiduċja. Bi sħab mas-settur privat u dak pubbliku, l-għan huwa li nimmobilizzaw riżorsi tul il-katina tal-valur kollha, u li noħolqu l-inċentivi t-tajbin biex naċċelleraw l-implimentazzjoni tal-IA, inkluż minn intrapriżi żgħar u medji. Dan jimplika wkoll li naħdmu mal-Istati Membri u mal-komunità tar-riċerka, li niġbdu u nżommu t-talent. Billi s-sistemi tal-IA jistgħu jkunu kumplessi u jġibu magħhom riskji sinifikanti f'ċerti kuntesti, il-bini tal-fiduċja huwa essenzjali. Jeħtieġ li r-regoli ċari jindirizzaw sistemi tal-IA ta' riskju għoli mingħajr ma jkunu ta' wisq piż fuq sistemi inqas riskjużi. Jibqgħu japplikaw ir-regoli stretti tal-UE għall-protezzjoni tal-konsumatur, biex jiġu indirizzati prattiki kummerċjali inġusti, u għall-protezzjoni tad-data personali u l-privatezza. Għal każijiet ta' riskju għoli, bħal fis-saħħa, fil-pulizija jew fit-trasport, is-sistemi tal-IA għandhom ikunu trasparenti u traċċabbli, u jridu jiggarantixxu sorveljanza umana. L-awtoritajiet għandhom ikunu jistgħu jittestjaw u jiċċertifikaw id-data li tintuża fl-algoritmi meta jivverifikaw il-kożmetiċi, il-karozzi jew il-ġugarelli. Hemm bżonn data imparzjali biex is-sistemi ta' riskju għoli jitħarrġu sabiex jiffunzjonaw tajjeb, b'mod li jħarsu d-drittijiet fundamentali, b'mod speċjali dak tan-nondiskriminazzjoni. Filwaqt li, illum il-ġurnata, l-użu tar-rikonoxximent tal-wiċċ għall-identifikazzjoni bijometrika mill-bogħod ġeneralment huwa pprojbit u jista' jintuża biss f'każijiet eċċezzjonali, iġġustifikati kif xieraq u proporzjonati, soġġett għal salvagwardji u abbażi tal-liġi tal-UE jew nazzjonali, il-Kummissjoni tixtieq tiftaħ dibattitu wiesa' dwar liema ċirkustanzi, jekk ikun hemm, jistgħu jiġġustifikaw tali eċċezzjonijiet. Għal applikazzjonijiet tal-IA b'inqas riskju, il-Kummissjoni tipprevedi skema ta' tikkettar volontarju jekk dawn japplikaw standards ogħla. Kull applikazzjoni tal-IA hija milqugħa fis-suq Ewropew sakemm tkun tikkonforma mar-regoli tal-UE. L-Ewropa bħala mexxejja fl-ekonomija tad-data L-ammont ta' data ġġenerata min-negozji u mill-korpi pubbliċi qiegħed dejjem jikber. Il-mewġa li jmiss ta' data industrijali se tittrasforma tabilħaqq il-mod kif nipproduċu, nikkunsmaw u ngħixu. Iżda l-biċċa l-kbira tal-potenzjal tagħha jibqa' mhux sfruttat. L-Ewropa għandha kulma teħtieġ biex issir mexxejja f'din l-ekonomija tad-data ġdida: l-aqwa bażi industrijali fid-dinja, bl-SMEs bħala parti essenzjali tan-nisġa industrijali; it-teknoloġiji; il-ħiliet; u issa anki viżjoni ċara. L-objettiv tal-Istrateġija Ewropea għad-Data huwa li jiżgura li l-UE ssir mudell u mexxejja għal soċjetà msaħħa mid-data. Minħabba f'hekk, għandha l-mira li tistabbilixxi Spazju Ewropew għad-data, suq uniku għad-data, sabiex tiftaħ id-data mhux użata, u b'hekk tippermetti l-fluss liberu tagħha fl-Unjoni Ewropea u fost setturi għall-benefiċċju tan-negozji, tar-riċerkaturi u tal-amministrazzjoni pubblika. Iċ-ċittadini, in-negozji u l-organizzazzjonijiet għandhom jingħataw is-setgħa li jieħdu deċiżjonijiet aħjar, imsejsa fuq tagħrif mislut minn data mhux personali. Dik id-data għandha tkun disponibbli għal kulħadd, kemm jekk pubblika kif ukoll privata, kemm jekk ta' xi negozju ġdid jew ta' xi kumpanija mill-kbar nett. Sabiex tikseb dan kollu, l-Kummissjoni l-ewwel se tipproponi li jiġi stabbilit il-qafas regolatorju adattat dwar il-governanza tad-data, l-aċċess u l-użu mill-ġdid tagħha bejn in-negozji, bejn in-negozji u l-gvern, u bejn l-amministrazzjonijiet pubbliċi. Dan jinvolvi l-ħolqien ta' inċentivi għall-kondiviżjoni tad-data, u l-istipular ta' regoli prattiċi, ġusti u ċari dwar l-aċċess għad-data u l-użu tagħha, li jkunu konformi mal-valuri u d-drittijiet Ewropej, fost l-oħrajn il-protezzjoni tad-data personali, il-protezzjoni tal-konsumatur u l-leġiżlazzjoni dwar il-kompetizzjoni. Ifisser ukoll li d-data tas-settur pubbliku ssir iktar disponibbli billi jinfetħu settijiet ta' data ta' valur għoli mal-UE kollha, u billi jiġi permess l-użu mill-ġdid tagħhom għal raġunijiet ta' innovazzjoni. It-tieni, il-Kummissjoni għandha l-mira li tappoġġa l-iżvilupp tas-sistemi teknoloġiċi u l-ġenerazzjoni li jmiss ta' infrastrutturi, li se jippermetti lill-UE u lill-atturi kollha jaħtfu l-opportunitajiet tal-ekonomija tad-data. Se tikkontribwixxi għall-investimenti fi proġetti Ewropej ta' impatt qawwi dwar l-ispazji tad-data Ewropej u infrastrutturi tal-cloud li jkunu ta' fiduċja u effiċjenti fl-użu tal-enerġija. Finalment, se tvara azzjonijiet settorjali speċifiċi, sabiex tibni spazji Ewropej għad-data, ngħidu aħna fil-manifattura industrijali, il-patt ekoloġiku, il-mobbiltà u s-saħħa. Il-Kummissjoni se taħdem ukoll biex tkompli ċċekken id-distakk fil-ħiliet diġitali fost l-Ewropej, u tesplora modi kif iċ-ċittadini jkollhom iktar kontroll fuq min ikun jista' jaċċessa d-data ġġenerata mill-magni. Il-passi li jmiss Kif imfisser fl-istrateġija mressqa llum, aktar tard din is-sena l-Kummissjoni se tressaq Att dwar is-Servizzi Diġitali u Pjan ta' Azzjoni dwar id-Demokrazija Ewropea, se tipproponi rieżami tar-regolament eIDAS, u se ssaħħaħ iċ-ċibersigurtà bl-iżvilupp ta' Ċiberunità Konġunta. Barra minn hekk, l-Ewropa se tkompli tibni alleanzi ma' sħab globali, hija u tħaddem il-poter regolatorju tagħha, il-bini tal-kapaċità, id-diplomazija u l-finanzi sabiex tippromwovi l-mudell Ewropew tad-diġitalizzazzjoni. Il-White Paper dwar l-Intelliġenza Artifiċjali issa tinsab disponibbli għall-konsultazzjoni pubblika sad-31 ta' Mejju 2020*. Il-Kummissjoni qiegħda tiġbor kummenti wkoll dwar l-istrateġija tagħha għad-data. Fid-dawl tal-kummenti li jaslu, il-Kummissjoni se tieħu azzjoni ulterjuri biex tirfed l-iżvilupp ta' IA ta' fiduċja u l-ekonomija tad-data. Sfond Il-Kummissjoni ilha mill-2014 tieħu passi biex tiffaċilita l-iżvilupp ta' ekonomija versatili fl-użu tad-data, bħar-Regolament dwar il-moviment liberu ta' data mhux personali, l-Att dwar iċ-Ċibersigurtà, id-Direttiva dwar id-Data Miftuħa, u r-Regolament Ġenerali dwar il-Protezzjoni tad-Data. Fl-2018, il-Kummissjoni ressqet strateġija tal-IA għall-ewwel darba, u ftiehmet mal-Istati Membri fuq pjan ikkoordinat. Il-qafas għall-IA mressaq illum jibni wkoll fuq il-ħidma li saret mill-Grupp ta' esperti ta' livell għoli dwar l-Intelliġenza Artifiċjali, li ppreżenta l-Linji Gwida dwar l-Etika għal IA ta' Fiduċja tiegħu f'April 2019. Fil-Linji Gwida Politiċi tagħha, il-President tal-Kummissjoni Ursula von der Leyen saħqet fuq il-bżonn li l-Ewropa tmexxi t-tranżizzjoni lejn pjaneta f'saħħitha u dinja diġitali ġdida. F'dak il-kuntest, ħabbret il-bidu tad-dibattitu dwar Intelliġenza Artifiċjali umana u etika, u dwar l-użu tal-big data għall-ħolqien tal-ġid għas-soċjetajiet u għan-negozji, matul l-ewwel 100 jum tax-xogħol tagħha. Għal aktar tagħrif Insawru l-futur diġitali tal-Ewropa - Mistoqsijiet u Tweġibiet Skedi informattivi: · Insawru l-futur diġitali tal-Ewropa · Eċċellenza u Fiduċja fl-Intelliġenza Artifiċjali · L-Istrateġija Ewropea għad-Data · X'fiha għalija? · X'fiha għan-negozji? · Appoġġ lit-tranżizzjoni ekoloġika Komunikazzjoni: Insawru l-futur diġitali tal-Ewropa Komunikazzjoni: Strateġija Ewropea għad-data White Paper dwar l-Intelliġenza Artifiċjali: approċċ Ewropew għall-eċċellenza u l-fiduċja Rapport tal-Grupp ta' Esperti fil-B2G: Lejn strateġija Ewropea dwar il-kondiviżjoni tad-data bejn in-negozji u l-gvern għall-interess pubbliku Rapport tal-Kummissjoni dwar is-sigurtà u l-implikazzjonijiet ta' responsabblità tal-IA, l-Internet tal-Oġġetti u r-Robotika Siltiet vidjo ġodda dwar proġetti ta' Intelliġenza Artifiċjali *modified 26/02/2020, 12:20